– कुलरियाँ जी, सच कहूँ तो ‘स्थापना’ शब्द से सभी लेखकों को एलर्जी होनी चाहिए। इससे परहेज करना चाहिए। लघुकथा विधा को स्थापना से भी आगे विस्तृत परिपेक्ष्य में समझने की जरूरत है। हम किसी भी विधा में लिखें, मुख्य प्रश्न है कि हम लिखते क्यों हैं? लघुकथा को लेकर जब हम स्थापना की बात करते हैं तो हमारे मन में होता है कि लघुकथा कब शिखर पर पहुँचेगी? कब नामीगिरामी बड़े आलोचक लघुकथा की चर्चा करेंगे? दूसरा पहलू होता है कि उसे कब मान-सम्मान मिलेगा? लेखक कब स्थापित होगा? उसे कब सरकारी पुरस्कार मिलेंगे? क्या साहित्य का एक ही मकसद या मंजिल ‘स्थापित होना’ ही है, बस। शायद नहीं। इससे सृजनात्मक संतुष्टि की जगह भटकाव मिलता है। मैने तो पहले ही कहा था कि ‘स्थापना’ शब्द से एलर्जी होनी चाहिए।